CELEX: 62019CJ0117
Language: el
Date: 2020-10-15 00:00:00
Title: Απόφαση του Δικαστηρίου (ένατο τμήμα) της 15ης Οκτωβρίου 2020.#«Linas Agro» AB κατά Muitinės departamentas prie Lietuvos Respublikos finansų ministerijos.#Αίτηση του Mokestinių ginčų komisija prie Lietuvos Respublikos vyriausybės για την έκδοση προδικαστικής αποφάσεως.#Προδικαστική παραπομπή – Τελωνειακή ένωση – Εκτελεστικός κανονισμός (ΕΕ) 999/2014 – Οριστικός δασμός αντιντάμπινγκ επί των εισαγωγών στερεών λιπασμάτων με περιεκτικότητα σε νιτρικό αμμώνιο που υπερβαίνει το 80 % κατά βάρος – Ορισμός – Κανονισμός (ΕΚ) 945/2005 – Προσδιορισμός της περιεκτικότητας σε νιτρικό αμμώνιο – Τεκμήριο σύμφωνα με το οποίο ένα προϊόν με περιεκτικότητα σε άζωτο που υπερβαίνει το 28 % κατά βάρος έχει περιεκτικότητα σε νιτρικό αμμώνιο που υπερβαίνει το 80 % κατά βάρος.#Υπόθεση C-117/19.

ΑΠΟΦΑΣΗ ΤΟΥ ΔΙΚΑΣΤΗΡΙΟΥ (ένατο τμήμα)
   της 15ης Οκτωβρίου 2020 (
         *1
      )
   «Προδικαστική παραπομπή – Τελωνειακή ένωση – Εκτελεστικός κανονισμός (ΕΕ) 999/2014 – Οριστικός δασμός αντιντάμπινγκ επί των εισαγωγών στερεών λιπασμάτων με περιεκτικότητα σε νιτρικό αμμώνιο που υπερβαίνει το 80 % κατά βάρος – Ορισμός – Κανονισμός (ΕΚ) 945/2005 – Προσδιορισμός της περιεκτικότητας σε νιτρικό αμμώνιο – Τεκμήριο σύμφωνα με το οποίο ένα προϊόν με περιεκτικότητα σε άζωτο που υπερβαίνει το 28 % κατά βάρος έχει περιεκτικότητα σε νιτρικό αμμώνιο που υπερβαίνει το 80 % κατά βάρος»
   Στην υπόθεση C‑117/19,
   με αντικείμενο αίτηση προδικαστικής αποφάσεως δυνάμει του άρθρου 267 ΣΛΕΕ, που υπέβαλε το Mokestinių ginčų komisija prie Lietuvos Respublikos Vyriausybės (επιτροπή φορολογικών διαφορών υπό την Κυβέρνηση της Δημοκρατίας της Λιθουανίας) με απόφαση της 8ης Φεβρουαρίου 2019, η οποία περιήλθε στο Δικαστήριο στις 15 Φεβρουαρίου 2019, στο πλαίσιο της δίκης
   
      «Linas Agro» AB
   
   κατά
   
      Muitinės departamentas prie Lietuvos Respublikos finansų ministerijos
   
   ΤΟ ΔΙΚΑΣΤΗΡΙΟ (ένατο τμήμα),
   συγκείμενο από τους N. Piçarra, πρόεδρο τμήματος, S. Rodin και K. Jürimäe (εισηγήτρια), δικαστές,
   γενικός εισαγγελέας: G. Pitruzzella
   γραμματέας: A. Calot Escobar
   έχοντας υπόψη την έγγραφη διαδικασία,
   λαμβάνοντας υπόψη τις παρατηρήσεις που υπέβαλαν:
   
            –
         
         
            η «Linas Agro» AB, εκπροσωπούμενη από τους M. Juozaitis, E. Lenkauskas και V. Mitrauskas, advokatai,
         
      
            –
         
         
            η Λιθουανική Κυβέρνηση, εκπροσωπούμενη από τον K. Dieninis και τις G. Taluntytė και R. Butvydytė,
         
      
            –
         
         
            η Ευρωπαϊκή Επιτροπή, εκπροσωπούμενη από τους S. L. Kalėda και N. Kuplewatzky,
         
      κατόπιν της αποφάσεως που έλαβε, αφού άκουσε τον γενικό εισαγγελέα, να εκδικάσει την υπόθεση χωρίς ανάπτυξη προτάσεων,
   εκδίδει την ακόλουθη
   
      Απόφαση
   
   
            1
         
         
            Η αίτηση προδικαστικής αποφάσεως αφορά την ερμηνεία του κανονισμού (ΕΚ) 945/2005 του Συμβουλίου, της 21ης Ιουνίου 2005, για τροποποίηση του κανονισμού (ΕΚ) αριθ. 658/2002 για την επιβολή οριστικού δασμού αντιντάμπινγκ στις εισαγωγές νιτρικού αμμωνίου, καταγωγής Ρωσίας και του κανονισμού (ΕΚ) αριθ. 132/2001 για την επιβολή οριστικού δασμού αντιντάμπινγκ, στις εισαγωγές νιτρικού αμμωνίου καταγωγής, μεταξύ άλλων, Ουκρανίας, μετά από μερική ενδιάμεση επανεξέταση δυνάμει του άρθρου 11 παράγραφος 2 του κανονισμού (ΕΚ) αριθ. 384/96 (ΕΕ 2005, L 160, σ. 1).
         
      
            2
         
         
            Η αίτηση αυτή υποβλήθηκε στο πλαίσιο ένδικης διαφοράς μεταξύ της «Linas Agro» AB και του Muitinės departamentas prie Lietuvos Respublikos finansų ministerijos (τμήματος τελωνείων του Υπουργείου Οικονομικών, Λιθουανία) (στο εξής: κεντρική φορολογική αρχή), σχετικά με την καταβολή οριστικών δασμών αντιντάμπινγκ για εισαγωγές λιπασμάτων με βάση το νιτρικό αμμώνιο.
         
      
      Το νομικό πλαίσιο
   
   
      
         Οι βασικοί κανονισμοί
      
   
   
            3
         
         
            Δεδομένου ότι οι επίμαχες στην κύρια δίκη εισαγωγές πραγματοποιήθηκαν κατά το χρονικό διάστημα από 1ης Ιανουαρίου 2016 έως 31 Δεκεμβρίου 2017, είχαν επ’ αυτών εφαρμογή διαδοχικά ο κανονισμός (ΕΚ) 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (ΕΕ 2009, L 343, σ. 51), και στη συνέχεια ο κανονισμός (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (ΕΕ 2016, L 176, σ. 21) (στο εξής: βασικοί κανονισμοί). Ωστόσο, στο μέτρο που οι σχετικές διατάξεις των κανονισμών αυτών δεν έχουν υποστεί ουσιαστικές τροποποιήσεις, θα παρατεθούν μόνον οι σχετικές διατάξεις του κανονισμού 2016/1036.
         
      
            4
         
         
            Το άρθρο 11 του κανονισμού 2016/1036, με τίτλο «Διάρκεια ισχύος, επανεξέταση και επιστροφές», ορίζει στις παραγράφους 1 έως 3 τα εξής:
            «1.   Κάθε μέτρο αντιντάμπινγκ παραμένει σε ισχύ μόνο για όσο χρόνο και στην έκταση που χρειάζεται για την εξουδετέρωση των ζημιογόνων συνεπειών του ντάμπινγκ.
            2.   Κάθε οριστικό μέτρο αντιντάμπινγκ παύει να ισχύει πέντε έτη από την επιβολή του ή από την ημερομηνία ολοκλήρωσης της πλέον πρόσφατης διαδικασίας επανεξέτασης η οποία κάλυψε τόσο το ντάμπινγκ όσο και τη ζημία, εκτός αν η επανεξέταση οδήγησε στο συμπέρασμα ότι τυχόν λήξη της ισχύος του μέτρου είναι πιθανόν να οδηγήσει στη συνέχιση ή στην επανάληψη του ντάμπινγκ και της ζημίας. Κάθε επανεξέταση ενόψει της λήξης της ισχύος ενός μέτρου αρχίζει με πρωτοβουλία της Επιτροπής ή μετά από αίτηση που υποβάλλεται εκ μέρους ή για λογαριασμό των ενωσιακών παραγωγών, ενώ το μέτρο παραμένει σε ισχύ μέχρι να ολοκληρωθεί η εν λόγω επανεξέταση.
            Για να αρχίσει επανεξέταση ενόψει της λήξης της ισχύος των μέτρων, πρέπει η σχετική αίτηση να περιέχει επαρκή αποδεικτικά στοιχεία από τα οποία να προκύπτει ότι η λήξη ισχύος των μέτρων είναι πιθανόν να οδηγήσει στη συνέχιση ή την επανάληψη του ντάμπινγκ και της ζημίας. Η πιθανότητα αυτή μπορεί, παραδείγματος χάρη, να στηρίζεται σε στοιχεία που αποδεικνύουν ότι το ντάμπινγκ και η ζημία συνεχίζονται ή ότι η εξάλειψη της ζημίας οφείλεται εν μέρει ή εξ ολοκλήρου στην ύπαρξη των μέτρων ή ότι η κατάσταση των εξαγωγέων ή οι συνθήκες που επικρατούν στην αγορά ενδέχεται να οδηγήσουν σε περαιτέρω άσκηση ζημιογόνων πρακτικών ντάμπινγκ.
            Κατά τη διεξαγωγή των ερευνών βάσει της παρούσας παραγράφου, παρέχεται στους εξαγωγείς, τους εισαγωγείς, τους εκπροσώπους της χώρας εξαγωγής και τους ενωσιακούς παραγωγούς η δυνατότητα να προβάλλουν περαιτέρω επιχειρήματα ή αντεπιχειρήματα ή να διατυπώνουν παρατηρήσεις σχετικά με τα θέματα που θίγονται στην αίτηση επανεξέτασης, ενώ για την εξαγωγή συμπερασμάτων λαμβάνονται καταλλήλως υπόψη όλα τα συναφή και δεόντως τεκμηριωμένα αποδεικτικά στοιχεία που έχουν υποβληθεί σχετικά με το αν τυχόν λήξη ισχύος μέτρων είναι ή όχι πιθανόν να οδηγήσει σε συνέχιση ή σε επανάληψη του ντάμπινγκ και της ζημίας.
            Στο πλαίσιο εφαρμογής της παρούσας παραγράφου, ανακοίνωση για την επικείμενη λήξη ισχύος του εκάστοτε μέτρου δημοσιεύεται στην Επίσημη Εφημερίδα της Ευρωπαϊκής Ένωσης, σε ενδεδειγμένο χρόνο κατά το τελευταίο έτος της περιόδου εφαρμογής των μέτρων, κατά τα προβλεπόμενα στην παρούσα παράγραφο. Εν συνεχεία, οι ενωσιακοί παραγωγοί αποκτούν, το αργότερο τρεις μήνες πριν από τη λήξη της πενταετούς περιόδου, το δικαίωμα να υποβάλουν αίτηση επανεξέτασης σύμφωνα με το δεύτερο εδάφιο. Επίσης, δημοσιεύεται ανακοίνωση για την πραγματική λήξη ισχύος των μέτρων δυνάμει της παρούσας παραγράφου.
            3.   Η ανάγκη διατήρησης σε ισχύ δεδομένου μέτρου είναι επίσης δυνατόν να αποτελέσει αντικείμενο επανεξέτασης, όταν κρίνεται δικαιολογημένη, με πρωτοβουλία της Επιτροπής ή κατόπιν αιτήσεως κράτους μέλους ή, ακόμη, εφόσον έχει παρέλθει εύλογο χρονικό διάστημα ενός τουλάχιστον έτους από την επιβολή του οριστικού μέτρου, μετά από αίτηση οποιουδήποτε εξαγωγέα ή εισαγωγέα ή των ενωσιακών παραγωγών, η οποία περιέχει επαρκή αποδεικτικά στοιχεία που τεκμηριώνουν τη σκοπιμότητα μιας τέτοιας ενδιάμεσης επανεξέτασης.
            Ενδιάμεση επανεξέταση αρχίζει όταν η αίτηση περιέχει επαρκή αποδεικτικά στοιχεία από τα οποία προκύπτει ότι η διατήρηση σε ισχύ του μέτρου δεν είναι πλέον απαραίτητη για την εξουδετέρωση του ντάμπινγκ και/ή ότι είναι απίθανο να συνεχισθεί ή να επαναληφθεί η ζημία σε περίπτωση άρσης ή διαφοροποίησης του μέτρου ή [ότι] το υφιστάμενο μέτρο δεν αρκεί ή δεν αρκεί πλέον για την εξουδετέρωση των ζημιογόνων συνεπειών του ντάμπινγκ.
            Κατά τη διεξαγωγή των ερευνών δυνάμει της παρούσας παραγράφου, η Επιτροπή δύναται, μεταξύ άλλων, να εξετάζει κατά πόσον έχει σημειωθεί σημαντική μεταβολή των συνθηκών όσον αφορά το ντάμπινγκ και τη ζημία ή κατά πόσον με τα υφιστάμενα μέτρα επιτυγχάνονται τα επιδιωκόμενα αποτελέσματα ως προς την εξάλειψη της ζημίας που έχει ήδη διαπιστωθεί κατ’ εφαρμογή του άρθρου 3 του παρόντος κανονισμού. Στο πλαίσιο αυτό, για την εξαγωγή τελικού συμπεράσματος λαμβάνονται υπόψη όλα τα συναφή και δεόντως τεκμηριωμένα αποδεικτικά στοιχεία.»
         
      
            5
         
         
            Το άρθρο 13 του κανονισμού αυτού, το οποίο φέρει τον τίτλο «Καταστρατήγηση», ορίζει στην παράγραφο 1, πρώτο έως τρίτο εδάφιο, τα εξής:
            «Οι δασμοί αντιντάμπινγκ που επιβάλλονται δυνάμει του παρόντος κανονισμού μπορούν να επεκταθούν έναντι των εισαγωγών από τρίτες χώρες του ομοειδούς προϊόντος, είτε αυτό έχει τροποποιηθεί ελαφρά είτε όχι, ή έναντι των εισαγωγών του ελαφρά τροποποιημένου ομοειδούς προϊόντος από τη χώρα που υπόκειται στα μέτρα, ή έναντι μερών αυτού, όταν λαμβάνει χώρα καταστρατήγηση των ισχυόντων μέτρων.
            Δασμοί αντιντάμπινγκ όχι υψηλότεροι από τους υπολειπόμενους δασμούς αντιντάμπινγκ που έχουν επιβληθεί σύμφωνα με το άρθρο 9 παράγραφος 5 μπορούν να επεκταθούν έναντι των εισαγωγών από εταιρείες που επωφελούνται από ατομικούς δασμούς στις χώρες που υπόκεινται στα μέτρα όταν λαμβάνει χώρα καταστρατήγηση των ισχυόντων μέτρων.
            Με τον όρο καταστρατήγηση νοείται κάθε μεταβολή των τρόπων διεξαγωγής εμπορικών συναλλαγών μεταξύ τρίτων χωρών και της Ένωσης ή μεταξύ ατομικών εταιρειών στη χώρα που υπόκειται στα μέτρα και της Ένωσης, η οποία απορρέει από μια πρακτική, διαδικασία ή εργασία για την οποία δεν υφίσταται ικανός αποχρών λόγος ή άλλη οικονομική δικαιολογία, πλην της επιβολής του δασμού, ενώ παράλληλα υπάρχουν αποδεικτικά στοιχεία για ζημία ή στοιχεία από τα οποία προκύπτει ότι εξουδετερώνονται οι επανορθωτικές συνέπειες του δασμού όσον αφορά τις τιμές και/ή τις ποσότητες του ομοειδούς προϊόντος και όταν υπάρχουν αποδεικτικά στοιχεία ότι ασκείται πρακτική ντάμπινγκ σχετικά με τις κανονικές αξίες που έχουν ήδη προσδιορισθεί για το ομοειδές προϊόν, αν χρειαστεί σύμφωνα με τις διατάξεις του άρθρου 2.»
         
      
            6
         
         
            Το άρθρο 14 του εν λόγω κανονισμού 2016/1036, το οποίο επιγράφεται «Γενικές διατάξεις», προβλέπει στην παράγραφο 1, πρώτο εδάφιο, πρώτη περίοδος, τα εξής:
            «Οι δασμοί αντιντάμπινγκ, προσωρινοί ή οριστικοί, επιβάλλονται με κανονισμό και εισπράττονται από τα κράτη μέλη υπό τη μορφή, στο ύψος και με βάση τα λοιπά κριτήρια που προβλέπει ο κανονισμός με τον οποίο επιβάλλονται οι δασμοί.»
         
      
      
         Ο εκτελεστικός κανονισμός (ΕΕ) 999/2014
      
   
   
            7
         
         
            Οι αιτιολογικές σκέψεις 1, 2 και 44 έως 48 του εκτελεστικού κανονισμού (ΕΕ) 999/2014 της Επιτροπής, της 23ης Σεπτεμβρίου 2014, για την επιβολή οριστικού δασμού αντιντάμπινγκ στις εισαγωγές νιτρικού αμμωνίου καταγωγής Ρωσίας μετά από επανεξέταση ενόψει λήξης της ισχύος των μέτρων δυνάμει του άρθρου 11 παράγραφος 2 του κανονισμού (ΕΚ) αριθ. 1225/2009 του Συμβουλίου (ΕΕ 2014, L 280, σ. 19), έχουν ως εξής:
            
                     «(1)
                  
                  
                     Με τον κανονισμό (ΕΚ) αριθ. 2022/95 [του Συμβουλίου, της 16ης Αυγούστου 1995, για την επιβολή οριστικού δασμού αντιντάμπινγκ στις εισαγωγές νιτρικού αμμωνίου καταγωγής Ρωσίας (ΕΕ 1995, L 198, σ. 1)], επιβλήθηκε οριστικός δασμός αντιντάμπινγκ στις εισαγωγές νιτρικού αμμωνίου καταγωγής Ρωσίας που υπάγεται σήμερα στους κωδικούς ΣΟ 31023090 και 31024090. Έπειτα από περαιτέρω έρευνα, κατά την οποία διαπιστώθηκε ότι ο δασμός είχε απορροφηθεί, τα μέτρα τροποποιήθηκαν με τον κανονισμό (ΕΚ) αριθ. 663/98 [του Συμβουλίου, της 23ης Μαρτίου 1998, περί τροποποιήσεως του κανονισμού (ΕΚ) αριθ. 2022/95 για την επιβολή οριστικού δασμού αντιντάμπινγκ στις εισαγωγές νιτρικού αμμωνίου, καταγωγής Ρωσίας (ΕΕ 1998, L 93, σ. 1)]. Έπειτα από μια πρώτη επανεξέταση ενόψει της λήξης της ισχύος των μέτρων και μια πρώτη ενδιάμεση επανεξέταση, δυνάμει του άρθρου 11 παράγραφοι 2 και 3 του [κανονισμού 1225/2009], το Συμβούλιο επέβαλε με τον κανονισμό (ΕΚ) αριθ. 658/2002[, της 15ης Απριλίου 2002, για την επιβολή οριστικού δασμού αντιντάμπινγκ στις εισαγωγές νιτρικού αμμωνίου καταγωγής Ρωσίας (ΕΕ 2002, L 102, σ. 1)], οριστικό δασμό αντιντάμπινγκ ύψους 47,07 ευρώ ανά τόνο στις εισαγωγές νιτρικού αμμωνίου καταγωγής Ρωσίας που υπάγεται στους κωδικούς ΣΟ 31023090 και 31024090. Στη συνέχεια, μετά τη διεξαγωγή ενδιάμεσης επανεξέτασης ως προς το πεδίο ορισμού του προϊόντος δυνάμει του άρθρου 11 παράγραφος 3 του [κανονισμού 1225/2009] επιβλήθηκε, με τον κανονισμό [945/2005], οριστικός δασμός αντιντάμπινγκ που κυμαινόταν μεταξύ 41,42 ευρώ ανά τόνο και 47,07 ευρώ ανά τόνο στις εισαγωγές στερεών λιπασμάτων καταγωγής Ρωσίας με περιεκτικότητα σε νιτρικό αμμώνιο άνω του 80 % κατά βάρος, που υπάγεται στους κωδικούς ΣΟ 31023090, 31024090, ex31022900, ex31026000, ex31029000, ex31051000, ex31052010, ex31055100, ex31055900 και ex31059020.
                  
               
                     (2)
                  
                  
                     Έπειτα από μια δεύτερη επανεξέταση ενόψει της λήξης ισχύος των μέτρων και μια δεύτερη μερική ενδιάμεση επανεξέταση σύμφωνα με το άρθρο 11 παράγραφοι 2 και 3 του [κανονισμού 1225/2009], το Συμβούλιο, με τον κανονισμό (ΕΚ) αριθ. 661/2008[, της 8ης Ιουλίου 2008, για την επιβολή οριστικού δασμού αντιντάμπινγκ στις εισαγωγές νιτρικού αμμωνίου καταγωγής Ρωσίας μετά από επανεξέταση ενόψει λήξης ισχύος των μέτρων δυνάμει του άρθρου 11 παράγραφος 2 και μερική ενδιάμεση επανεξέταση δυνάμει του άρθρου 11 παράγραφος 3 του κανονισμού (ΕΚ) αριθ. 384/96 (ΕΕ 2008, L 185, σ. 1), διατήρησε τα ισχύοντα μέτρα. […]
                  
               […]
            
                     (44)
                  
                  
                     Το προϊόν που αποτελεί αντικείμενο της παρούσας επανεξέτασης είναι το ίδιο με το προϊόν που ορίζεται στον κανονισμό (ΕΚ) αριθ. 661/2008, δηλαδή στερεά λιπάσματα με περιεκτικότητα σε νιτρικό αμμώνιο (ΝΑ) που υπερβαίνει το 80 % κατά βάρος, τα οποία υπάγονται σήμερα στους κωδικούς ΣΟ 31023090, 31024090, ex31022900, ex31026000, ex31029000, ex31051000, ex31052010, ex31055100, ex31055900 και ex31059020, καταγωγής Ρωσίας (εφεξής “ΝΑ” ή “το υπό εξέταση προϊόν”). […]
                  
               
                     (45)
                  
                  
                     Η κύρια πρώτη ύλη που χρησιμοποιείται για την παρασκευή του ΝΑ είναι το φυσικό αέριο, το οποίο αντιπροσωπεύει από 70 % έως 80 % του συνολικού κόστους παραγωγής. Η επέκταση του πεδίου ορισμού του προϊόντος, το 2005, αποσκοπούσε να καλύψει επίσης το νιτρικό αμμώνιο στο οποίο προστέθηκαν θρεπτικά συστατικά φωσφόρου ή/και καλίου, καθώς διαπιστώθηκε ότι τα μείγματα αυτά έχουν ουσιαστικά τα ίδια βασικά φυσικά και χημικά χαρακτηριστικά και τις ίδιες γεωπονικές ιδιότητες.
                  
               
                     (46)
                  
                  
                     Θα πρέπει να σημειωθεί ότι οι κωδικοί ΣΟ 31023090 και 31024090 (αντιστοίχως, “νιτρικό αμμώνιο άλλο από αυτό σε υδατικό διάλυμα” και “μείγματα νιτρικού αμμωνίου και ανθρακικού ασβεστίου ή άλλων ανόργανων υλών χωρίς λιπαντικές ιδιότητες, με περιεκτικότητα σε άζωτο που υπερβαίνει το 28 % κατά βάρος”) μπορεί να περιλαμβάνουν ΝΑ που χρησιμοποιείται για βιομηχανικούς σκοπούς (όπως η παραγωγή εκρηκτικών) καθώς και ΝΑ που χρησιμοποιείται για γεωργικούς σκοπούς. Και οι δύο τύποι έχουν τα ίδια τεχνικά και χημικά χαρακτηριστικά, είναι εύκολα εναλλάξιμοι και μπορούν να θεωρηθούν υπό εξέταση προϊόν.
                  
               
                     (47)
                  
                  
                     Μετά την κοινοποίηση, οι εκπρόσωποι των ρωσικών αρχών ισχυρίστηκαν ότι η επέκταση του πεδίου ορισμού του προϊόντος που έγινε το 2005 δεν συνάδει με τη συμφωνία αντιντάμπινγκ του [Παγκόσμιου Οργανισμού Εμπορίου (ΠΟΕ)], δεδομένου ότι δεν έγινε καμία διαπίστωση ντάμπινγκ, ζημίας και αιτιώδους συνάφειας όσον αφορά τα επιπλέον προϊόντα που καλύπτονται από την επέκταση του 2005.
                  
               
                     (48)
                  
                  
                     Ο ισχυρισμός αυτός είναι αβάσιμος για τους λόγους που ήδη αναφέρθηκαν στην αιτιολογική σκέψη 22 και, ως εκ τούτου, απορρίφθηκε.»
                  
               
      
            8
         
         
            Κατά το άρθρο 1, παράγραφος 1, του εν λόγω εκτελεστικού κανονισμού, «επιβάλλεται οριστικός δασμός αντιντάμπινγκ στις εισαγωγές στερεών λιπασμάτων με περιεκτικότητα σε νιτρικό αμμώνιο που υπερβαίνει το 80 % κατά βάρος, τα οποία υπάγονται επί του παρόντος στους κωδικούς ΣΟ […] ex31052010 […] και είναι καταγωγής Ρωσίας».
         
      
            9
         
         
            Κατά το άρθρο 1, παράγραφος 2, στοιχείο γʹ, του εν λόγω εκτελεστικού κανονισμού, το πάγιο ποσό του δασμού (σε ευρώ ανά τόνο) για όλα τα προϊόντα που παράγονται από άλλες επιχειρήσεις πλην των αναφερομένων στο άρθρο 1, παράγραφος 2, στοιχεία αʹ και βʹ (πρόσθετος κωδικός TARIC A 999) ανέρχεται σε 42,83 ευρώ ανά τόνο για τα στερεά λιπάσματα με περιεκτικότητα σε νιτρικό αμμώνιο που υπερβαίνει το 80 % κατά βάρος και περιεκτικότητα σε φώσφορο που εκφράζεται ως P2O5 ή/και περιεκτικότητα σε κάλιο που εκφράζεται ως K2O ίση ή μεγαλύτερη του 6 % κατά βάρος, αλλά μικρότερη του 9 % κατά βάρος (κωδικός ΣΟ 31052010, κωδικός TARIC 50).
         
      
      
         Ο κανονισμός 945/2005
      
   
   
            10
         
         
            Οι αιτιολογικές σκέψεις 4, 6, 7, 16, 20 έως 23, 28, 35 και 37 του κανονισμού 945/2005 έχουν ως εξής:
            
                     «(4)
                  
                  
                     Στις 15 Μαρτίου 2004, η Επιτροπή έλαβε αίτηση δυνάμει του άρθρου 11 παράγραφος 3 του [κανονισμού (ΕΚ) 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (ΕΕ 1996, L 56, σ. 1)], για να εξετάσει το πεδίο εφαρμογής των ισχυόντων μέτρων ούτως ώστε να συμπεριληφθούν νέοι τύποι του προϊόντος.
                  
               […]
            
                     (6)
                  
                  
                     Η αίτηση αναφερόταν σε νέους τύπους του προϊόντος που ορίζονται ως λιπάσματα νιτρικού αμμωνίου με περιεκτικότητα σε άζωτο (“Ν”) από 28 % έως και 33 % κατά βάρος, με προσθήκη ισοδυνάμου P2O5 (φωσφορούχου θρεπτικού συστατικού “Ρ”) σε αναλογία έως και 5 %, ή/και ισοδυνάμου K2O (καλιούχου θρεπτικού συστατικού “Κ”) σε αναλογία έως και 5 %, και με σύμμειξη, ανάμειξη ή επεξεργασία με αυτά τα συστατικά. Αυτά τα προϊόντα αναφέρονται στο εξής ως “νέοι τύποι του προϊόντος που αναφέρονται στην αίτηση”.
                  
               
                     (7)
                  
                  
                     Προβλήθηκε ο ισχυρισμός ότι οι νέοι τύποι του προϊόντος που αναφέρονται στην αίτηση έχουν ουσιαστικά τα ίδια βασικά και φυσικά χημικά χαρακτηριστικά με το υπό εξέταση προϊόν και ότι πωλήθηκαν μέσω του ιδίου κυκλώματος πωλήσεων στους ίδιους τελικούς χρήστες και για τους ίδιους σκοπούς. Επιπλέον, η αίτηση ανέφερε ότι οι νέοι τύποι του προϊόντος κατατάσσονται, όταν εισάγονται στην Κοινότητα, στους ακόλουθους κωδικούς ΣΟ: 31051000, 31052010, 31052090, 31055100, 31055900 και 31059091.
                  
               […]
            Β. ΥΠΟ ΕΞΕΤΑΣΗ ΠΡΟΪΟΝ ΣΤΟΥΣ ΑΡΧΙΚΟΥΣ ΚΑΝΟΝΙΣΜΟΥΣ
            
                     (16)
                  
                  
                     Το υπό εξέταση προϊόν είναι τα λιπάσματα νιτρικού αμμωνίου καταγωγής Ρωσίας και Ουκρανίας, που υπάγεται στους κωδικούς ΣΟ 31023090 (νιτρικό αμμώνιο, άλλο από αυτό σε υδατικό διάλυμα) και 31024090 (μείγματα νιτρικού αμμωνίου και ανθρακικού ασβεστίου ή άλλες ανόργανες ύλες χωρίς λιπαντικές ικανότητες, περιεκτικότητας σε άζωτο που υπερβαίνει το 28 % κατά βάρος N). Το νιτρικό αμμώνιο είναι ένα στερεό αζωτούχο λίπασμα που χρησιμοποιείται ευρέως στη γεωργία. Παρασκευάζεται από αμμωνία και νιτρικό οξύ και η περιεκτικότητά του σε άζωτο υπερβαίνει το 28 % κατά βάρος υπό μορφή κόκκων ή σφαιριδίων.
                  
               […]
            Γ. ΑΠΟΤΕΛΕΣΜΑΤΑ ΤΗΣ ΕΡΕΥΝΑΣ
            […]
            1. Χημικά και φυσικά χαρακτηριστικά και τελικές χρήσεις του υπό εξέταση προϊόντος και των νέων τύπων του προϊόντος που αναφέρονται στην αίτηση
            
                     (20)
                  
                  
                     Το υπό εξέταση προϊόν παρασκευάζεται από την αμμωνία (NH3) και το νιτρικό οξύ (HNO3), και ο συνδυασμός αυτών των στοιχείων παράγει νιτρικό αμμώνιο NH4NO3, εφεξής “ΝΑ”. Η περιεκτικότητα σε Ν του υπό εξέταση προϊόντος υπερβαίνει το 28 % κατά βάρος (κυμαίνεται συνήθως μεταξύ 33 % και 34 %). Η αναλογία μεταξύ της περιεκτικότητας σε ΝΑ και της περιεκτικότητας σε Ν, που εξαρτάται από το ατομικό βάρος των στοιχείων, είναι 2,86. Συνεπώς, εφόσον το υπό εξέταση προϊόν περιέχει πάνω από το 28 % κατά βάρος Ν, αυτόματα περιέχει πάνω από το 80 % κατά βάρος ΝΑ (συνήθως μεταξύ 94 % και 97 %). Όπως αναφέρθηκε στην αιτιολογική σκέψη 17, το υπό εξέταση προϊόν περιέχει επίσης οριακά θρεπτικά συστατικά ή/και ιχνοστοιχεία, η συνολική περιεκτικότητα των οποίων δεν μπορεί ποτέ να υπερβεί το 20 % κατά βάρος, δεδομένου ότι τουλάχιστον το 80 % του υπό εξέταση προϊόντος αντιστοιχεί στο ΝΑ.
                  
               
                     (21)
                  
                  
                     Δύο βασικά στοιχεία χαρακτηρίζουν τη χημική σύνθεση του υπό εξέταση προϊόντος: η έκφραση της περιεκτικότητας σε Ν και το γενικό επίπεδο της περιεκτικότητας σε Ν και σε ΝΑ. Το άζωτο (“Ν”) εκφράζεται ως νιτρικό άζωτο (ιόν αζώτου NO3‐) και ως αμμωνιακό άζωτο (ιόν αμμωνίου NH4+), και η αναλογία μεταξύ των δύο είναι 1:1. Το επίπεδο της περιεκτικότητας σε Ν υπερβαίνει πάντα το 28 % κατά βάρος και, συνεπώς, όπως αναφέρθηκε ανωτέρω, το επίπεδο του ΝΑ πάντα υπερβαίνει το 80 % κατά βάρος.
                  
               
                     (22)
                  
                  
                     Όσον αφορά τους νέους τύπους του προϊόντος που αναφέρονται στην αίτηση, διαπιστώθηκε ότι παρασκευάζονται επίσης από αμμωνία και νιτρικό οξύ, και η περιεκτικότητα σε Ν υπερέβαινε το 28 % κατά βάρος, οπότε και η περιεκτικότητα σε ΝΑ υπερέβαινε το 80 % κατά βάρος. Εκτός από ΝΑ, αυτοί οι νέοι τύποι του προϊόντος μπορούσαν επίσης να περιέχουν οριακά θρεπτικά συστατικά ή/και ιχνοστοιχεία. Σε αυτά τα προϊόντα το Ν εκφραζόταν επίσης ως νιτρικό άζωτο και ως αμμωνιακό άζωτο και η αναλογία μεταξύ των δύο ήταν επίσης περίπου 1:1.
                  
               
                     (23)
                  
                  
                     Εντούτοις, οι νέοι τύποι του προϊόντος που αναφέρονται στην αίτηση υπέστησαν πρόσθετη διεργασία με σκοπό την προσθήκη βασικών θρεπτικών συστατικών […] άλλων από Ν, δηλαδή Ρ (φώσφορο) ή/και Κ (κάλιο), η παρουσία των οποίων μετατρέπει το προϊόν σε σύνθετο λίπασμα […]. Αυτό το σύνθετο λίπασμα λαμβάνεται χημικώς ή με ανάμειξη. Παρά την προσθήκη αυτή άλλων βασικών θρεπτικών συστατικών και ανεξάρτητα από το είδος της μετατροπής (χημικώς ή με ανάμειξη), διαπιστώθηκε ότι αυτή η διεργασία δεν επηρέαζε κανένα από τα βασικά χημικά χαρακτηριστικά του ΝΑ που περιείχαν, δηλαδή την έκφραση της περιεκτικότητας σε Ν και το γενικό επίπεδο του Ν και του ΝΑ, τα οποία υπερέβαιναν αντίστοιχα το 28 % και το 80 % κατά βάρος.
                  
               […]
            
                     (28)
                  
                  
                     Συνήχθη επομένως το συμπέρασμα ότι, από χημική και φυσική/γεωπονική άποψη, οι νέοι τύποι του προϊόντος που αναφέρονται στην αίτηση δεν μπορούσαν να θεωρηθούν το υπό εξέταση προϊόν λόγω της παρουσίας άλλων βασικών θρεπτικών συστατικών εκτός του Ν, δηλαδή Ρ ή/και Κ. Εντούτοις, το υπό εξέταση προϊόν και οι νέοι τύποι του προϊόντος που αναφέρονται στην αίτηση ήταν παρόμοια σε σχέση με την περιεκτικότητά τους σε ΝΑ –στο βαθμό που υπερέβαινε το 80 % κατά βάρος–, τα οριακά θρεπτικά συστατικά και τα θρεπτικά ιχνοστοιχεία, καθώς και τις βασικές τελικές χρήσεις τους. Επομένως, η περιεκτικότητα σε ΝΑ και τα οριακά θρεπτικά συστατικά και ιχνοστοιχεία των νέων τύπων του προϊόντος που αναφέρονται στην αίτηση πρέπει επίσης να θεωρηθούν το υπό εξέταση προϊόν.
                  
               […]
            3. Συμπεράσματα
            
                     (35)
                  
                  
                     Με βάση τις ανωτέρω διαπιστώσεις, συνάγεται το συμπέρασμα ότι όλοι οι νέοι τύποι του προϊόντος πρέπει να θεωρηθούν το υπό εξέταση προϊόν αποκλειστικά σε σχέση με την περιεκτικότητά τους σε ΝΑ –στο βαθμό που υπερβαίνει το 80 % κατά βάρος– μαζί με τα οριακά θρεπτικά συστατικά και ιχνοστοιχεία, αλλά όχι σε ό,τι αφορά τα βασικά θρεπτικά συστατικά Ρ και Κ. Κατά συνέπεια, για να εφαρμοστούν τα ισχύοντα μέτρα μόνο στο υπό εξέταση προϊόν που περιέχουν όλοι οι νέοι τύποι προϊόντος, φαίνεται σκόπιμη η αναλογική εφαρμογή των ισχυόντων μέτρων.
                  
               […]
            
                     (37)
                  
                  
                     Τέλος, συνάγεται το συμπέρασμα ότι η περιγραφή του υπό εξέταση προϊόντος που αναφέρεται στο διατακτικό μέρος των αρχικών κανονισμών πρέπει να διευκρινιστεί: η διατύπωση “αμμωνιακό άζωτο” πρέπει να αντικατασταθεί από τη διατύπωση “στερεά λιπάσματα με περιεκτικότητα σε νιτρικό αμμώνιο που υπερβαίνει το 80 % κατά βάρος” για να γνωστοποιείται ότι πολλά λιπάσματα έχουν περιεκτικότητα σε ΝΑ που υπερβαίνει το 80 % κατά βάρος, και έχουν περιεκτικότητα σε Ν εκφρασμένο ως νιτρικό άζωτο και αμμωνιακό άζωτο που υπερβαίνει το 28 % κατά βάρος, ώστε να αποτρέπεται η σύγχυση μεταξύ του υπό εξέταση προϊόντος και του βασικότερου συστατικού στοιχείου του (ΝΑ).»
                  
               
      
            11
         
         
            Στην αιτιολογική σκέψη 20 του κανονισμού αυτού περιλαμβάνεται η ακόλουθη υποσημείωση:
            «Το ατομικό βάρος του Ν είναι 14,0067, του Η (υδρογόνου) είναι 1,00794 και του Ο (οξυγόνου) είναι 15,9994. Το συνολικό βάρος του ΝΑ είναι επομένως 80,04, εκ των οποίων το 28,01 αντιστοιχεί στο βάρος του Ν. Η αναλογία μεταξύ ΝΑ και Ν αντιστοιχεί σε 2,86.»
         
      
            12
         
         
            Το άρθρο 1, παράγραφος 1, του εν λόγω κανονισμού ορίζει τα εξής:
            «1) Το άρθρο 1, παράγραφος 1, του κανονισμού (ΕΚ) αριθ. 658/2002 αντικαθίσταται από το ακόλουθο κείμενο:
            “1.   Επιβάλλεται οριστικός δασμός αντιντάμπινγκ στις εισαγωγές στερεών λιπασμάτων με περιεκτικότητα σε νιτρικό αμμώνιο που υπερβαίνει το 80 % κατά βάρος, τα οποία υπάγονται στους κωδικούς ΣΟ […] ex31052010, […] καταγωγής Ρωσίας.”»
         
      
      
         Η Συνδυασμένη Ονοματολογία
      
   
   
            13
         
         
            Η Συνδυασμένη Ονοματολογία (στο εξής: ΣΟ) περιλαμβάνεται στο παράρτημα I του κανονισμού (ΕΟΚ) 2658/87 του Συμβουλίου, της 23ης Ιουλίου 1987 για τη δασμολογική και στατιστική ονοματολογία και το κοινό δασμολόγιο (ΕΕ 1987, L 256, σ. 1), όπως τροποποιήθηκε διαδοχικά, όσον αφορά το επίμαχο στην κύρια δίκη χρονικό διάστημα, με τον εκτελεστικό κανονισμό (ΕΕ) 2015/1754 της Επιτροπής, της 6ης Οκτωβρίου 2015 (ΕΕ 2015, L 285, σ. 1), και με τον εκτελεστικό κανονισμό (ΕΕ) 2016/1821 της Επιτροπής, της 6ης Οκτωβρίου 2016 (ΕΕ 2016, L 294, σ. 1).
         
      
            14
         
         
            Το τμήμα VI, με τίτλο «Προϊόντα των χημικών βιομηχανιών και των συναφών βιομηχανιών», του δευτέρου μέρους της ΣΟ σχετικά με τον «[π]ίνακα δασμών», περιλαμβάνει μεταξύ άλλων το κεφάλαιο 31 της ΣΟ, το οποίο επιγράφεται «Λιπάσματα» και στο οποίο περιέχεται πίνακας ο οποίος, όσον αφορά ειδικότερα την κλάση 3105 και τις διακρίσεις της, έχει ως εξής:
            
                        3105
                     
                     
                        Λιπάσματα ορυκτά ή χημικά που περιέχουν δύο ή τρία λιπαντικά στοιχεία: άζωτο, φωσφόρο και κάλιο. Άλλα λιπάσματα. Προϊόντα του κεφαλαίου αυτού που παρουσιάζονται είτε σε δισκία ή παρόμοια σχήματα, είτε σε συσκευασίες με μεικτό βάρος που δεν υπερβαίνει τα 10 kg:
                     
                  
                        […]
                     
                     
                        […]
                     
                  
                        3105 20
                     
                     
                        ‐ Λιπάσματα ορυκτά ή χημικά που περιέχουν τα τρία λιπαντικά στοιχεία: άζωτο, φωσφόρο και κάλιο:
                     
                  
                        3105 20 10
                     
                     
                        ‐ ‐ Περιεκτικότητας σε άζωτο ανώτερης του 10 % κατά βάρος του άνυδρου προϊόντος σε ξερή κατάσταση
                     
                  
                        3105 20 90
                     
                     
                        ‐ ‐ Άλλα
                     
                  
                        […]
                     
                     
                        […]
                     
                  
      
      
         Το ολοκληρωμένο δασμολόγιο των Ευρωπαϊκών Κοινοτήτων
      
   
   
            15
         
         
            Το άρθρο 2 του κανονισμού 2658/87, όπως έχει τροποποιηθεί, ο οποίος παρατίθεται στη σκέψη 13 της παρούσας απόφασης, προβλέπει τα εξής:
            «Καθιερώνεται από την Επιτροπή ολοκληρωμένο δασμολόγιο [της Ευρωπαϊκής Ένωσης], εφεξής αποκαλούμενο «TARIC», το οποίο πληροί τις απαιτήσεις του κοινού δασμολογίου, των στατιστικών του εξωτερικού εμπορίου καθώς και των εμπορικών, γεωργικών και άλλων πολιτικών της [Ένωσης] που αφορούν την εισαγωγή ή εξαγωγή εμπορευμάτων.
            Το εν λόγω δασμολόγιο βασίζεται στη [ΣΟ] και περιλαμβάνει:
            
                     α)
                  
                  
                     τα μέτρα τα οποία προβλέπει ο παρών κανονισμός,
                  
               
                     β)
                  
                  
                     τις συμπληρωματικές [υποδιαιρέσεις της Ένωσης], αποκαλούμενες εφεξής “διακρίσεις TARIC”, οι οποίες είναι αναγκαίες για την εφαρμογή των ειδικών [μέτρων της Ένωσης] που αναφέρονται στο Παράρτημα II·
                  
               […]»
         
      
            16
         
         
            Ο κωδικός TARIC 3105201050 έχει ως εξής: «Στερεά λιπάσματα με περιεκτικότητα σε νιτρικό αμμώνιο που υπερβαίνει το 80 % κατά βάρος και περιεκτικότητα σε φώσφορο που εκφράζεται ως P2O5 και περιεκτικότητα σε κάλιο που εκφράζεται ως K2O ίση ή μεγαλύτερη από 6 % κατά βάρος αλλά μικρότερη από 9 % κατά βάρος».
         
      
            17
         
         
            Ο κωδικός TARIC 3105201090 ορίζεται ως εξής: «Άλλα».
         
      
      Η διαφορά της κύριας δίκης και τα προδικαστικά ερωτήματα
   
   
            18
         
         
            Κατά το χρονικό διάστημα μεταξύ της 1ης Ιανουαρίου 2016 και της 31ης Δεκεμβρίου 2017, η Linas Agro, εταιρία με έδρα τη Λιθουανία, εισήγε στο λιθουανικό έδαφος το λίπασμα NPK 30-4-4 με βάση το νιτρικό αμμώνιο, του οποίου η περιεκτικότητα κατά βάρος είναι 30 % άζωτο, 4 % φώσφορος και 4 % κάλιο, παραγωγής της ρωσικής εταιρίας PAO «Dorogobuzh». Στις διασαφήσεις εισαγωγής, η Linas Agro δήλωσε ότι το εισαγόμενο εμπόρευμα υπαγόταν στον κωδικό TARIC 3105209000 («Άλλα λιπάσματα ορυκτά ή χημικά που περιέχουν τα τρία λιπαντικά στοιχεία: άζωτο, φωσφόρο και κάλιο») ή τον κωδικό TARIC 3105201090 («άλλα λιπάσματα ορυκτά ή χημικά περιεκτικότητας σε άζωτο ανώτερης του 10 % κατά βάρος του άνυδρου προϊόντος σε ξερή κατάσταση»).
         
      
            19
         
         
            Στο πλαίσιο ελέγχου, το Kauno teritorinė muitinė (τελωνείο του Kaunas, Λιθουανία) (στο εξής: τελωνείο) διαπίστωσε, βάσει των πιστοποιητικών ποιότητας του παραγωγού, ότι το επίμαχο στην υπόθεση της κύριας δίκης λίπασμα περιείχε άζωτο 30 % κατά βάρος, ήτοι άνω του 28 %, και ότι η περιεκτικότητά του σε φώσφορο και σε κάλιο ανερχόταν σε 4 % κατά βάρος για έκαστο από τα στοιχεία αυτά. Εξάλλου, το τελωνείο παρήγγειλε τη διεξαγωγή εργαστηριακών αναλύσεων οι οποίες επιβεβαίωσαν ότι η περιεκτικότητα του λιπάσματος σε άζωτο υπερέβαινε το 28 % κατά βάρος.
         
      
            20
         
         
            Το τελωνείο, στηριζόμενο στο τεκμήριο που διατυπώνεται στις αιτιολογικές σκέψεις 21 έως 23 του κανονισμού 945/2005, συνήγαγε εντεύθεν ότι το επίμαχο στην κύρια δίκη λίπασμα είχε κατ’ ανάγκη περιεκτικότητα σε νιτρικό αμμώνιο που υπερέβαινε το 80 % κατά βάρος και ότι, λαμβανομένης υπόψη της παρουσίας άλλων πρωτευόντων λιπαντικών στοιχείων (φωσφόρου και καλίου), υπαγόταν στον κωδικό TARIC 3105201050, ενώ ο πρόσθετος κωδικός TARIC ήταν A 999.
         
      
            21
         
         
            Κατόπιν αυτού, το τελωνείο του Kaunas επέβαλε στο εν λόγω λίπασμα τον αντίστοιχο εισαγωγικό δασμό ύψους 6,5 % και οριστικό δασμό αντιντάμπινγκ ύψους 42,83 ευρώ ανά τόνο και κατέληξε στο συμπέρασμα ότι η Linas Agro όφειλε ποσό 496302 ευρώ ως οριστικούς δασμούς αντιντάμπινγκ, καθώς και ποσά φόρου προστιθέμενης αξίας (ΦΠΑ), τόκων υπερημερίας και προστίμου.
         
      
            22
         
         
            Η διοικητική προσφυγή που υπέβαλε η Linas Agro ενώπιον της κεντρικής φορολογικής αρχής απορρίφθηκε με απόφαση της 16ης Νοεμβρίου 2018.
         
      
            23
         
         
            Με την απόφαση αυτή η κεντρική φορολογική αρχή επιβεβαίωσε τη θέση του τελωνείου. Επισήμανε δε ότι, βάσει του τεκμηρίου που διατυπώνεται στις αιτιολογικές σκέψεις 21 έως 23 του κανονισμού 945/2005, δεν ήταν απαραίτητη η διεξαγωγή εργαστηριακών αναλύσεων για τον προσδιορισμό της ακριβούς περιεκτικότητας σε νιτρικό αμμώνιο, διότι η περιεκτικότητα αυτή τεκμαιρόταν. Τα έγγραφα που προσκόμισε ο παραγωγός του επίμαχου στην κύρια δίκη λιπάσματος, στα οποία αναγράφονταν τα πρωτεύοντα λιπαντικά στοιχεία του και οι περιεκτικότητές τους, αρκούσαν για τη δασμολογική κατάταξη του λιπάσματος αυτού και για την επιβολή του αντίστοιχου δασμού αντιντάμπινγκ.
         
      
            24
         
         
            Στις 12 Δεκεμβρίου 2018 η Linas Agro άσκησε προσφυγή κατά της ως άνω απόφασης ενώπιον της Mokestinių ginčų komisija prie Lietuvos Respublikos Vyriausybės (επιτροπής φορολογικών διαφορών υπό την Κυβέρνηση της Δημοκρατίας της Λιθουανίας). Η Linas Agro, καίτοι δεν αμφισβητεί προς στήριξη της προσφυγής της το γεγονός ότι το πρωτεύον λιπαντικό στοιχείο, ήτοι το άζωτο, αντιπροσωπεύει το 30 % του βάρους του επίμαχου στην κύρια δίκη λιπάσματος, υποστηρίζει ότι το γεγονός και μόνον ότι η περιεκτικότητα σε άζωτο υπερβαίνει το 28 % δεν συνεπάγεται κατ’ ανάγκην ότι η περιεκτικότητά του σε νιτρικό αμμώνιο υπερβαίνει το 80 % κατά βάρος και ότι ορθώς το λίπασμα αυτό κατετάγη στον κωδικό TARIC 3105201050. Ειδικότερα, το ποσοστό νιτρικού αμμωνίου στο λίπασμα δεν μπορούσε να προσδιοριστεί αποκλειστικά βάσει της σχέσης μεταξύ της περιεκτικότητας σε νιτρικό αμμώνιο και της περιεκτικότητας σε άζωτο, όπως αναφέρεται στις αιτιολογικές σκέψεις του κανονισμού 945/2005. Η Linas Agro υπογραμμίζει ότι οι εν λόγω αιτιολογικές σκέψεις στερούνται δεσμευτικής νομικής ισχύος και ότι, ως εκ τούτου, η απόφαση της κεντρικής φορολογικής αρχής στερούνταν νομικής βάσης, καθώς δεν στηρίχθηκε σε πραγματικά δεδομένα που προέκυψαν από εργαστηριακές αναλύσεις, αλλά στα τεκμήρια που διατυπώνονται στις εν λόγω αιτιολογικές σκέψεις σχετικά με την περιεκτικότητα σε νιτρικό αμμώνιο των σύνθετων λιπασμάτων όπως το επίμαχο στην κύρια δίκη.
         
      
            25
         
         
            Η Linas Agro αμφισβητεί επίσης την ορθότητα της ερμηνείας των αιτιολογικών σκέψεων του κανονισμού 945/2005 στην οποία προέβη η κεντρική φορολογική αρχή, επισημαίνοντας ότι η έννοια του «υπό εξέταση προϊόντος» στην αιτιολογική σκέψη 17 δεν αναφέρεται σε σύνθετο λίπασμα όπως το επίμαχο στην κύρια δίκη, αλλά στο νιτρικό αμμώνιο. Επομένως, η ποσότητα αζώτου πρέπει να μετράται σε σχέση όχι με τη συνολική μάζα του σύνθετου λιπάσματος αλλά με τη μάζα του νιτρικού αμμωνίου που αυτό περιέχει.
         
      
            26
         
         
            Υπό τις περιστάσεις αυτές η Mokestinių ginčų komisija prie Lietuvos Respublikos Vyriausybės (επιτροπή φορολογικών διαφορών υπό την Κυβέρνηση της Δημοκρατίας της Λιθουανίας) αποφάσισε να αναστείλει την ενώπιόν της διαδικασία και να υποβάλει στο Δικαστήριο τα ακόλουθα προδικαστικά ερωτήματα:
            
                     «1)
                  
                  
                     Πρέπει τα διαλαμβανόμενα στο προοίμιο του κανονισμού 945/2005, ιδίως στις αιτιολογικές σκέψεις 20 έως 23, κατά τις οποίες “εφόσον το υπό εξέταση προϊόν περιέχει πάνω από το 28 % κατά βάρος Ν, αυτόματα περιέχει πάνω από το 80 % κατά βάρος ΝΑ”, να θεωρούνται ως τεκμήριο από το οποίο συνάγεται ότι, εφόσον το υπό εξέταση προϊόν (λίπασμα νιτρικού αμμωνίου) περιέχει άζωτο (Ν) σε ποσοστό τουλάχιστον 28 %, η περιεκτικότητά του σε νιτρικό αμμώνιο (NA) υπερβαίνει πάντα το 80 %;
                  
               
                     2)
                  
                  
                     Έχει το τεκμήριο αυτό εφαρμογή στους νέους τύπους του υπό εξέταση προϊόντος που προσδιορίζονται στον κανονισμό 945/2005, δηλαδή σε λιπάσματα NPK με περιεκτικότητα σε άζωτο (N) ίση ή ανώτερη του 28 % κατά βάρος, αναλογία μεταξύ αμμωνιακού και νιτρικού αζώτου περίπου 1:1 και περιεκτικότητα σε φώσφορο (P) ή/και κάλιο (K) που δεν υπερβαίνει το 12 % κατά βάρος, όπως είναι, παραδείγματος χάριν, το επίμαχο εν προκειμένω λίπασμα NPK 30‑4‑4;
                  
               
                     3)
                  
                  
                     Σε περίπτωση καταφατικής απαντήσεως στα προηγούμενα ερωτήματα, έχει το προαναφερθέν τεκμήριο του κανονισμού 945/2005 δεσμευτική νομική ισχύ, μπορεί, δηλαδή, να αποτελέσει τη βάση για την κατάταξη των προσδιοριζόμενων [στο δεύτερο προδικαστικό ερώτημα] λιπασμάτων NPK υπό τους κωδικούς TARIC και, κατά συνέπεια, για την εφαρμογή των σχετικών εν ισχύ μέτρων (δασμός αντιντάμπινγκ), μολονότι το άρθρο 1, παράγραφοι 1 και 3, του κανονισμού 945/2005 (καθώς και το άρθρο 1, παράγραφος 1 και παράγραφος 2, στοιχείο γʹ, του κανονισμού 999/2014, που ίσχυε κατά τον χρόνο της ολοκλήρωσης των επίμαχων διαδικασιών εισαγωγής) συνδέουν την επιβολή οριστικού δασμού αντιντάμπινγκ όχι με την περιεκτικότητα του προϊόντος στο χημικό στοιχείο του αζώτου (Ν) αλλά με την περιεκτικότητα στη χημική ένωση του νιτρικού αμμωνίου (NA), καθώς και με την περιεκτικότητα σε φώσφορο και κάλιο;
                  
               
                     4)
                  
                  
                     Για την κατάταξη υπό τους κωδικούς TARIC των λιπασμάτων NPK που αναφέρονται [στο δεύτερο προδικαστικό ερώτημα] και, κατά συνέπεια, για την εφαρμογή των σχετικών εν ισχύ μέτρων (δασμός αντιντάμπινγκ) –λαμβανομένων επίσης υπόψη των σκοπών που μνημονεύονται στις αιτιολογικές σκέψεις 35 και 36 του κανονισμού 945/2005, οι οποίοι συνίστανται στην αναλογική εφαρμογή των ισχυόντων μέτρων στους νέους τύπους του προϊόντος, στην απλοποίηση της τελωνειακής διαδικασίας και την εφαρμογή των κατάλληλων συντελεστών δασμού που αντιστοιχούν στην ποσότητα του υπό εξέταση προϊόντος το οποίο έχει ενσωματωθεί στο σύνθετο λίπασμα–, μπορεί να γίνεται επίκληση του τεκμηρίου στο οποίο αναφέρεται [το πρώτο προδικαστικό ερώτημα], όταν υπολογίζεται (προσδιορίζεται) η περιεκτικότητα αυτών των λιπασμάτων σε νιτρικό αμμώνιο (NA); Με άλλα λόγια, μετά τον προσδιορισμό (βάσει των δικαιολογητικών που καταθέτει ο εισαγωγέας κατά τη διασάφηση ή βάσει εργαστηριακών αναλύσεων) της περιεκτικότητας σε άζωτο (Ν) των λιπασμάτων NPK που αναφέρονται [στο δεύτερο προδικαστικό ερώτημα], πρέπει η περιεκτικότητα σε νιτρικό αμμώνιο (NA) να υπολογίζεται (προσδιορίζεται) βάσει της καθορισθείσας στην αιτιολογική σκέψη 20 του κανονισμού 945/2005 αναλογίας μεταξύ της περιεκτικότητας σε νιτρικό αμμώνιο (NA) και της περιεκτικότητας σε άζωτο (N), η οποία εξαρτάται από το ατομικό βάρος των στοιχείων και είναι 2,86, χωρίς να απαιτείται η διεξαγωγή πρόσθετων εργαστηριακών δοκιμών για τον ακριβή προσδιορισμό της περιεκτικότητας σε νιτρικό αμμώνιο (NA);»
                  
               
      
      Επί των προδικαστικών ερωτημάτων
   
   
            27
         
         
            Πρέπει εκ προοιμίου να διαπιστωθεί, πρώτον, ότι ο κανονισμός 945/2005, ως προς την ερμηνεία του οποίου το αιτούν δικαστήριο υποβάλλει ερωτήματα στο Δικαστήριο, τροποποίησε τον κανονισμό 658/2002 (στο εξής: αρχικός κανονισμός) και παρέσχε διευκρινίσεις ως προς τον ορισμό του προϊόντος το οποίο αφορούν τα μέτρα που επιβλήθηκαν με τον αρχικό κανονισμό. Στη συνέχεια, τα μέτρα αυτά διατηρήθηκαν σε ισχύ διαδοχικώς με τον κανονισμό 661/2008 και τον εκτελεστικό κανονισμό 999/2014, οι οποίοι επαναλαμβάνουν αμετάβλητο τον ορισμό του υπό εξέταση προϊόντος, όπως αυτός διευκρινίστηκε με τον κανονισμό 945/2005. Επομένως, ο κανονισμός αντιντάμπινγκ που έχει ratione temporis εφαρμογή στη διαφορά της κύριας δίκης είναι βεβαίως ο εκτελεστικός κανονισμός 999/2014, ωστόσο για την ερμηνεία του παραμένει κρίσιμος ο κανονισμός 945/2005.
         
      
            28
         
         
            Δεύτερον, με την απόφαση της 10ης Σεπτεμβρίου 2008, JSC Kirov‑Chepetsky Khimichesky Kombinat κατά Συμβουλίου (T‑348/05, μη δημοσιευθείσα, EU:T:2008:327), όπως ερμηνεύθηκε με την απόφαση του Γενικού Δικαστηρίου της 9ης Ιουλίου 2009, JSC Kirovo‑Chepetsky Khimichesky Kombinat κατά Συμβουλίου (T‑348/05 INTP, μη δημοσιευθείσα, EU:T:2009:261), το Γενικό Δικαστήριο ακύρωσε τον κανονισμό 945/2005 στο μέτρο που αφορούσε την JSC Kirovo-Chepvo-Chepetsky Khimichesky Kombinat, λόγω παράβασης του άρθρου 11, παράγραφος 3, του κανονισμού 384/96. Ο κανονισμός αυτός κατέστη απρόσβλητος έναντι των λοιπών παραγωγών και εξαγωγέων του οικείου προϊόντος, όπως η Dorogobuzh, διότι αυτοί δεν ζήτησαν την ακύρωσή του εντός της προθεσμίας του άρθρου 230, παράγραφος 5, ΕΚ.
         
      
            29
         
         
            Τα υποβληθέντα προδικαστικά ερωτήματα πρέπει να εξεταστούν υπό το πρίσμα των ανωτέρω σκέψεων.
         
      
            30
         
         
            Με τα ερωτήματα αυτά, τα οποία πρέπει να εξεταστούν από κοινού, το αιτούν δικαστήριο ερωτά κατ’ ουσίαν εάν το άρθρο 1 του εκτελεστικού κανονισμού 999/2014, ερμηνευόμενο υπό το πρίσμα των αιτιολογικών σκέψεων 20 έως 23 του κανονισμού 945/2005, έχει την έννοια ότι ένα λίπασμα με βάση το νιτρικό αμμώνιο, του οποίου η περιεκτικότητα σε άζωτο υπερβαίνει το 28 % κατά βάρος, στο οποίο η αναλογία μεταξύ του νιτρικού αζώτου και του αμμωνιακού αζώτου είναι περίπου 1:1 και του οποίου η συνολική περιεκτικότητα σε φώσφορο και κάλιο δεν υπερβαίνει το 12 % κατά βάρος, τεκμαίρεται ότι έχει περιεκτικότητα σε νιτρικό αμμώνιο που υπερβαίνει το 80 % κατά βάρος, για τους σκοπούς της επιβολής οριστικού δασμού αντιντάμπινγκ που προβλέπει το άρθρο αυτό, χωρίς να είναι αναγκαία η εργαστηριακή ανάλυση για τον προσδιορισμό της ακριβούς περιεκτικότητας σε νιτρικό αμμώνιο.
         
      
            31
         
         
            Με το άρθρο 1 του εκτελεστικού κανονισμού 999/2014 επιβλήθηκε οριστικός δασμός αντιντάμπινγκ στις εισαγωγές στερεών λιπασμάτων καταγωγής Ρωσίας, τα οποία έχουν περιεκτικότητα σε νιτρικό αμμώνιο άνω του 80 % κατά βάρος και υπάγονται στους διάφορους κωδικούς ΣΟ στους οποίους αναφέρεται το άρθρο αυτό.
         
      
            32
         
         
            Η Linas Agro υποστηρίζει κατ’ ουσίαν ότι ο κανονισμός αυτός δεν έχει εφαρμογή στο επίμαχο στην κύρια δίκη λίπασμα, καθόσον, παρότι η περιεκτικότητα του λιπάσματος αυτού σε άζωτο υπερβαίνει το 28 % κατά βάρος, η περιεκτικότητά του σε νιτρικό αμμώνιο δεν υπερβαίνει το 80 % κατά βάρος.
         
      
            33
         
         
            Πρέπει να εξεταστεί συναφώς, πρώτον, αν μπορεί να τεκμαρθεί ότι η περιεκτικότητα σε νιτρικό αμμώνιο λιπασμάτων όπως το επίμαχο στην κύρια δίκη υπερβαίνει το 80 %, όταν η περιεκτικότητά του σε άζωτο υπερβαίνει το 28 % κατά βάρος.
         
      
            34
         
         
            Όπως προκύπτει από την αιτιολογική σκέψη 1 του εκτελεστικού κανονισμού 999/2014, ο ορισμός των προϊόντων στα οποία εφαρμόζεται ο κανονισμός αυτός προκύπτει ιδίως από τις σχετικές διευκρινίσεις που παρέχει ο κανονισμός 945/2005. Πράγματι, όπως προκύπτει από την αιτιολογική σκέψη 16 του τελευταίου αυτού κανονισμού, το προϊόν το οποίο αφορούσε ο αρχικός κανονισμός ήταν το νιτρικό αμμώνιο, ένα στερεό αζωτούχο λίπασμα που χρησιμοποιείται συνήθως στη γεωργία, το οποίο παρασκευάζεται από αμμωνία και νιτρικό οξύ και του οποίου η περιεκτικότητα σε άζωτο υπερβαίνει το 28 % κατά βάρος. Στις αιτιολογικές σκέψεις 4 και 6 του εν λόγω κανονισμού εκτίθεται επίσης ότι, δυνάμει του άρθρου 11, παράγραφος 3, του κανονισμού 384/96, υποβλήθηκε στην Επιτροπή αίτηση επανεξέτασης του πεδίου εφαρμογής των ισχυόντων μέτρων ούτως ώστε να συμπεριληφθούν νέοι τύποι προϊόντος. Οι νέοι αυτοί τύποι προϊόντος ορίζονταν ως λιπάσματα νιτρικού αμμωνίου με περιεκτικότητα σε άζωτο από 28 % έως και 33 % κατά βάρος και με σύμμειξη, ανάμειξη ή επεξεργασία ισοδυνάμου P2O5 σε αναλογία έως και 5 %, ή/και ισοδυνάμου K2O σε αναλογία έως και 5 %.
         
      
            35
         
         
            Οι αιτιολογικές σκέψεις 20 έως 23 του κανονισμού 945/2005 παρείχαν ως εκ τούτου ορισμένες διευκρινίσεις σχετικά με τα χημικά και φυσικά χαρακτηριστικά, καθώς και με τις τελικές χρήσεις τόσο του υπό εξέταση προϊόντος, κατά την έννοια του αρχικού κανονισμού, όσο και των νέων τύπων προϊόντος που αποτελούν αντικείμενο των μέτρων αντιντάμπινγκ.
         
      
            36
         
         
            Στις ως άνω αιτιολογικές σκέψεις εκτέθηκε ότι το υπό εξέταση προϊόν, κατά την έννοια του αρχικού κανονισμού, παρασκευάζεται από αμμωνία και νιτρικό οξύ, από τον συνδυασμό των οποίων προκύπτει το νιτρικό αμμώνιο. Δύο βασικά στοιχεία χαρακτηρίζουν τη χημική σύνθεση του υπό εξέταση προϊόντος: η έκφραση της περιεκτικότητας σε άζωτο και το γενικό επίπεδο της περιεκτικότητας σε άζωτο και νιτρικό αμμώνιο. Αφενός, το άζωτο εκφράζεται ως νιτρικό άζωτο (νιτρικό ιόν NO3‐) και ως αμμωνιακό άζωτο (ιόν αμμωνίου NH4+), και η αναλογία μεταξύ των δύο είναι 1:1. Αφετέρου, η περιεκτικότητα σε άζωτο υπερβαίνει πάντοτε το 28 % κατά βάρος. Η αναλογία μεταξύ νιτρικού αμμωνίου και αζώτου είναι 2,86 και εξηγείται από τις ατομικές μάζες. Η ατομική μάζα του αζώτου ανέρχεται σε 14,0067, αυτή του υδρογόνου σε 1,00794 και εκείνη του οξυγόνου σε 15,9994. Επομένως, το συνολικό βάρος νιτρικού αμμωνίου είναι 80,04, από το οποίο τα 28,01 είναι άζωτο. Έτσι, δεδομένου ότι η περιεκτικότητα σε άζωτο στο υπό εξέταση προϊόν υπερβαίνει πάντοτε το 28 % κατά βάρος, η περιεκτικότητα σε νιτρικό αμμώνιο υπερβαίνει πάντοτε το 80 % κατά βάρος. Το υπό εξέταση προϊόν, κατά την έννοια του αρχικού κανονισμού, περιλαμβάνει επίσης οριακά θρεπτικά συστατικά ή/και ιχνοστοιχεία των οποίων η συνολική περιεκτικότητα δεν μπορεί ποτέ να υπερβαίνει το 20 % κατά βάρος, δεδομένου ότι το υπό εξέταση προϊόν περιέχει τουλάχιστον 80 % κατά βάρος νιτρικού αμμωνίου.
         
      
            37
         
         
            Με άλλα λόγια, ο αρχικός κανονισμός στηριζόταν στην παραδοχή ότι, αν η περιεκτικότητα του οικείου προϊόντος σε άζωτο, κατά την έννοια του κανονισμού αυτού, υπερβαίνει το 28 % κατά βάρος, μπορεί να τεκμαρθεί ότι η περιεκτικότητα σε νιτρικό αμμώνιο υπερβαίνει το 80 % κατά βάρος, δεδομένου ότι το άζωτο σε ένα τέτοιας φύσεως προϊόν προέρχεται από το νιτρικό αμμώνιο.
         
      
            38
         
         
            Όπως προκύπτει από την αιτιολογική σκέψη 6 του κανονισμού 945/2005, στην αίτηση επανεξέτασης γινόταν επίκληση της ύπαρξης νέων τύπων προϊόντος που ορίζονται ως λιπάσματα νιτρικού αμμωνίου με περιεκτικότητα σε άζωτο από 28 % έως και 33 % κατά βάρος, με σύμμειξη, ανάμειξη ή επεξεργασία ισοδυνάμου P2O5 (φωσφορούχου θρεπτικού συστατικού – Ρ) σε αναλογία έως και 5 %, ή/και ισοδυνάμου K2O (καλιούχου θρεπτικού συστατικού – Κ) σε αναλογία έως και 5 %.
         
      
            39
         
         
            Το τεκμήριο που μνημονεύθηκε στη σκέψη 37 της παρούσας απόφασης ισχύει και για αυτούς τους νέους τύπους προϊόντος. Πράγματι, διαπιστώθηκε ότι η περιεκτικότητα σε άζωτο των εν λόγω νέων τύπων προϊόντος υπερέβαινε το 28 % κατά βάρος και ότι, κατά συνέπεια, η περιεκτικότητά τους σε νιτρικό αμμώνιο υπερέβαινε το 80 % κατά βάρος. Σε αυτά τα προϊόντα, το άζωτο εκφραζόταν επίσης ως νιτρικό άζωτο και ως αμμωνιακό άζωτο και η αναλογία μεταξύ των δύο ήταν επίσης περίπου 1:1.
         
      
            40
         
         
            Παρά την προσθήκη άλλων βασικών θρεπτικών συστατικών και ανεξάρτητα από το είδος της μετατροπής (χημικώς ή με ανάμειξη), διαπιστώθηκε ότι η διεργασία την οποία υπέστησαν οι νέοι τύποι προϊόντος δεν επηρέαζε κανένα από τα βασικά χημικά χαρακτηριστικά του νιτρικού αμμωνίου που περιείχαν τα προϊόντα αυτά, δηλαδή την έκφραση της περιεκτικότητας σε άζωτο και το γενικό επίπεδο περιεκτικότητας σε άζωτο και νιτρικό αμμώνιο, τα οποία υπερέβαιναν αντίστοιχα το 28 % και το 80 % κατά βάρος.
         
      
            41
         
         
            Ως εκ τούτου, με την αιτιολογική σκέψη 35 του κανονισμού 945/2005 συνήχθη το συμπέρασμα ότι έπρεπε να θεωρηθεί ότι όλοι οι νέοι τύποι προϊόντος εμπίπτουν στον ορισμό του υπό εξέταση προϊόντος, κατά την έννοια του αρχικού κανονισμού, αποκλειστικά και μόνο σε σχέση με την περιεκτικότητά τους σε νιτρικό αμμώνιο, υπό την προϋπόθεση ότι αυτή υπερβαίνει το 80 % κατά βάρος, και με την αιτιολογική σκέψη 37 του κανονισμού αυτού συνήχθη το συμπέρασμα ότι η περιγραφή του προϊόντος που παρατίθεται στο διατακτικό μέρος των αρχικών κανονισμών έπρεπε να διευκρινιστεί, και τούτο προκειμένου να αποσαφηνιστεί ότι πολλά λιπάσματα έχουν περιεκτικότητα σε νιτρικό αμμώνιο η οποία υπερβαίνει το 80 % κατά βάρος και περιεκτικότητα σε άζωτο, εκφρασμένο ως νιτρικό άζωτο και αμμωνιακό άζωτο, που υπερβαίνει το 28 % κατά βάρος, ώστε να αποτραπεί οποιαδήποτε σύγχυση μεταξύ του υπό εξέταση προϊόντος και του βασικότερου συστατικού στοιχείου του, του νιτρικού αμμωνίου. Κατά συνέπεια, δυνάμει του άρθρου 1 του κανονισμού 945/2005, ο όρος «νιτρικό αμμώνιο» που περιλαμβανόταν στο άρθρο 1, παράγραφος 1, του αρχικού κανονισμού αντικαταστάθηκε από τη φράση «στερεών λιπασμάτων με περιεκτικότητα σε νιτρικό αμμώνιο που υπερβαίνει το 80 % κατά βάρος», ο δε ορισμός αυτός του υπό εξέταση προϊόντος επαναλήφθηκε κατά λέξη στους διαδοχικούς κανονισμούς περί επιβολής δασμού αντιντάμπινγκ και ειδικότερα στον εκτελεστικό κανονισμό 999/2014.
         
      
            42
         
         
            Επομένως, σε αντίθεση με όσα υποστηρίζει η Linas Agro, το τεκμήριο που καθιερώνεται με τις αιτιολογικές σκέψεις 20 έως 23 του κανονισμού 945/2005 εφαρμόζεται όχι μόνον στο υπό εξέταση προϊόν, κατά την έννοια του αρχικού κανονισμού, αλλά και στους νέους τύπους προϊόντος και, ως εκ τούτου, το άρθρο 1 του εκτελεστικού κανονισμού 999/2014, ερμηνευόμενο υπό το πρίσμα των ως άνω αιτιολογικών σκέψεων 20 έως 23, δεν μπορεί να έχει την έννοια ότι αντιτίθεται στο τεκμήριο σύμφωνα με το οποίο η περιεκτικότητα ενός λιπάσματος νιτρικού αμμωνίου σε νιτρικό αμμώνιο υπερβαίνει το 80 % κατά βάρος, για τους σκοπούς της δασμολογικής του κατάταξης και της επιβολής δασμού αντιντάμπινγκ βάσει του εν λόγω εκτελεστικού κανονισμού, σε περίπτωση που η περιεκτικότητά του σε άζωτο υπερβαίνει το 28 % κατά βάρος.
         
      
            43
         
         
            Δεύτερον, πρέπει ωστόσο να διευκρινιστεί ότι το τεκμήριο αυτό είναι μαχητό.
         
      
            44
         
         
            Υπενθυμίζεται συναφώς ότι, κατά το άρθρο 14, παράγραφος 1, του βασικού κανονισμού, οι δασμοί αντιντάμπινγκ επιβάλλονται με κανονισμό και εισπράττονται από τα κράτη μέλη υπό τη μορφή, στο ύψος και με βάση τα λοιπά κριτήρια που προβλέπει ο κανονισμός που τους επιβάλλει. Δασμός αντιντάμπινγκ επιβάλλεται μόνον εάν ένα προϊόν υπάγεται σε δασμολογική διάκριση της ΣΟ η οποία προβλέπεται σε κανονισμό αντιντάμπινγκ και συγχρόνως παρουσιάζει όλα τα χαρακτηριστικά του οικείου προϊόντος (πρβλ. απόφαση της 18ης Απριλίου 2013, Steinel Vertrieb, C‑595/11, EU:C:2013:251, σκέψεις 30 και 31).
         
      
            45
         
         
            Από το σαφές γράμμα του άρθρου 1 του εκτελεστικού κανονισμού 999/2014, καθώς και από τους κωδικούς TARIC που περιέχονται σε αυτό, προκύπτει ότι το αποφασιστικό κριτήριο για τους σκοπούς της δασμολογικής κατάταξης, αφενός, και της επιβολής του δασμού αντιντάμπινγκ, αφετέρου, είναι η πραγματική περιεκτικότητα σε νιτρικό αμμώνιο του εισαγόμενου λιπάσματος και όχι η τεκμαιρόμενη περιεκτικότητα σε νιτρικό αμμώνιο βάσει της περιεκτικότητας σε άζωτο. Ως εκ τούτου, το τεκμήριο για το οποίο γίνεται λόγος στις αιτιολογικές σκέψεις 20 έως 23 του κανονισμού 945/2005 δεν μπορεί να εξακολουθήσει να ισχύει αν αποδειχθεί ότι, παρότι η περιεκτικότητα σε άζωτο υπερβαίνει το 28 % κατά βάρος, το οικείο λίπασμα έχει, στην πραγματικότητα, περιεκτικότητα σε νιτρικό αμμώνιο που δεν υπερβαίνει το 80 % κατά βάρος.
         
      
            46
         
         
            Οποιαδήποτε άλλη ερμηνεία του εκτελεστικού κανονισμού 999/2014, υπό το πρίσμα του κανονισμού 945/2005, θα είχε ως αποτέλεσμα την επέκταση της εφαρμογής των μέτρων αντιντάμπινγκ σε λιπάσματα που δεν εμπίπτουν στον ορισμό των προϊόντων τα οποία αφορά ο πρώτος από τους κανονισμούς αυτούς. Υπενθυμίζεται, όμως, συναφώς ότι η επέκταση της εφαρμογής των δασμών αντιντάμπινγκ σε προϊόντα διαφορετικά από εκείνο το οποίο αφορά ένας κανονισμός αντιντάμπινγκ είναι ασυμβίβαστη με τον σκοπό και την οικονομία των βασικών κανονισμών (βλ., κατ’ αναλογία, απόφαση της 18ης Απριλίου 2013, Steinel Vertrieb, C‑595/11, EU:C:2013:251, σκέψη 43).
         
      
            47
         
         
            Τρίτον, προκειμένου να δοθεί απάντηση στα ερωτήματα του αιτούντος δικαστηρίου σχετικά με τους τρόπους απόδειξης προκειμένου να ανατραπεί το τεκμήριο αυτό, όπως είναι η εργαστηριακή ανάλυση, υπενθυμίζεται ότι, κατά πάγια νομολογία, ελλείψει σχετικής ρύθμισης της Ένωσης, εναπόκειται στην εσωτερική έννομη τάξη κάθε κράτους μέλους να ρυθμίσει τις διαδικαστικές λεπτομέρειες των μέσων έννομης προστασίας που αποσκοπούν στη διασφάλιση των δικαιωμάτων που αντλούν οι πολίτες από το δίκαιο της Ένωσης, υπό την επιφύλαξη της τήρησης των αρχών της ισοδυναμίας και της αποτελεσματικότητας (πρβλ. απόφαση της 13ης Μαρτίου 2007, Unibet, C‑432/05, EU:C:2007:163, σκέψεις 39 και 82).
         
      
            48
         
         
            Εναπόκειται, επομένως, στο αιτούν δικαστήριο να εκτιμήσει, βάσει των εθνικών δικονομικών κανόνων, αν τα αποδεικτικά στοιχεία που προσκόμισε η Linas Agro είναι ικανά να ανατρέψουν το τεκμήριο που διατυπώνεται στις αιτιολογικές σκέψεις 20 έως 23 του κανονισμού 945/2005 και, ενδεχομένως, αν πρέπει να πραγματοποιηθεί εργαστηριακή ανάλυση προκειμένου να προσδιοριστεί η πραγματική περιεκτικότητα του επίμαχου στην κύρια δίκη λιπάσματος σε νιτρικό αμμώνιο.
         
      
            49
         
         
            Από τα ανωτέρω προκύπτει ότι το άρθρο 1 του εκτελεστικού κανονισμού 999/2014, ερμηνευόμενο υπό το πρίσμα των αιτιολογικών σκέψεων 20 έως 23 του κανονισμού 945/2005, έχει την έννοια ότι ένα λίπασμα με βάση το νιτρικό αμμώνιο, του οποίου η περιεκτικότητα σε άζωτο υπερβαίνει το 28 % κατά βάρος, στο οποίο η αναλογία μεταξύ του νιτρικού αζώτου και του αμμωνιακού αζώτου είναι περίπου 1:1 και του οποίου η συνολική περιεκτικότητα σε φώσφορο και κάλιο δεν υπερβαίνει το 12 % κατά βάρος, μπορεί να τεκμαίρεται, μέχρις αποδείξεως του εναντίου, ότι έχει περιεκτικότητα σε νιτρικό αμμώνιο που υπερβαίνει το 80 % κατά βάρος, για τους σκοπούς της επιβολής οριστικού δασμού αντιντάμπινγκ που προβλέπει το άρθρο αυτό, χωρίς να είναι αναγκαία η εργαστηριακή ανάλυση για τον προσδιορισμό αυτής της ακριβούς περιεκτικότητας σε νιτρικό αμμώνιο.
         
      
      Επί των δικαστικών εξόδων
   
   
            50
         
         
            Δεδομένου ότι η παρούσα διαδικασία έχει ως προς τους διαδίκους της κύριας δίκης τον χαρακτήρα παρεμπίπτοντος που ανέκυψε ενώπιον του αιτούντος δικαστηρίου, σ’ αυτό εναπόκειται να αποφανθεί επί των δικαστικών εξόδων. Τα έξοδα στα οποία υποβλήθηκαν όσοι υπέβαλαν παρατηρήσεις στο Δικαστήριο, πλην των ως άνω διαδίκων, δεν αποδίδονται.
         
       
         
            Για τους λόγους αυτούς, το Δικαστήριο (ένατο τμήμα) αποφαίνεται:
         
       
            
               
                  Το άρθρο 1 του εκτελεστικού κανονισμού (ΕΕ) 999/2014 της Επιτροπής, της 23ης Σεπτεμβρίου 2014, για την επιβολή οριστικού δασμού αντιντάμπινγκ στις εισαγωγές νιτρικού αμμωνίου καταγωγής Ρωσίας μετά από επανεξέταση ενόψει λήξης της ισχύος των μέτρων δυνάμει του άρθρου 11 παράγραφος 2 του κανονισμού (ΕΚ) αριθ. 1225/2009 του Συμβουλίου, ερμηνευόμενο υπό το πρίσμα των αιτιολογικών σκέψεων 20 έως 23 του κανονισμού (ΕΚ) 945/2005 του Συμβουλίου, της 21ης Ιουνίου 2005, για τροποποίηση του κανονισμού (ΕΚ) αριθ. 658/2002 για την επιβολή οριστικού δασμού αντιντάμπινγκ στις εισαγωγές νιτρικού αμμωνίου, καταγωγής Ρωσίας και του κανονισμού (ΕΚ) αριθ. 132/2001 για την επιβολή οριστικού δασμού αντιντάμπινγκ, στις εισαγωγές νιτρικού αμμωνίου καταγωγής, μεταξύ άλλων, Ουκρανίας, μετά από μερική ενδιάμεση επανεξέταση δυνάμει του άρθρου 11 παράγραφος 2 του κανονισμού (ΕΚ) αριθ. 384/96, έχει την έννοια ότι ένα λίπασμα με βάση το νιτρικό αμμώνιο (NA), του οποίου η περιεκτικότητα σε άζωτο (Ν) υπερβαίνει το 28 % κατά βάρος, στο οποίο η αναλογία μεταξύ του νιτρικού αζώτου και του αμμωνιακού αζώτου είναι περίπου 1:1 και του οποίου η συνολική περιεκτικότητα σε φώσφορο και κάλιο δεν υπερβαίνει το 12 % κατά βάρος, μπορεί να τεκμαίρεται, μέχρις αποδείξεως του εναντίου, ότι έχει περιεκτικότητα σε νιτρικό αμμώνιο (ΝΑ) που υπερβαίνει το 80 % κατά βάρος, για τους σκοπούς της επιβολής οριστικού δασμού αντιντάμπινγκ που προβλέπει το άρθρο αυτό, χωρίς να είναι αναγκαία η εργαστηριακή ανάλυση για τον προσδιορισμό αυτής της ακριβούς περιεκτικότητας σε νιτρικό αμμώνιο.
               
            
          
            
               
                  (υπογραφές)
               
            
         (
         *1
      )	Γλώσσα διαδικασίας: η λιθουανική.